Jonas Mekas

Jonas Mekas (24. joulukuuta 1922 Semeniskiai, Liettua – 23. tammikuuta 2019) oli yhdysvaltalainen elokuvaohjaaja, elokuvakriitikko ja runoilija. Hän oli syntyjään liettualainen, mutta joutui toisessa maailmansodassa evakkoleireille ja muutti vuonna 1949 Yhdysvaltoihin.

Mekas oli erityisesti kokeellisen elokuvan edelläkävijöitä, ja häntä on kutsuttu yhdysvaltalaisen avantgarde-elokuvan kummisedäksi. Hän teki satoja elokuvia ja videoita sekä julkaisi runoja ja omaelämäkerran. Mekasin tunnetuimpia elokuvia ovat The Brig, joka palkittiin Venetsian elokuvajuhlilla, New Yorkin taidemaailmasta kertova kolmetuntinen dokumentti Walden, Reminiscences of a Journey to Lithuania ja Lost, Lost, Lost.

Mekas perusti vuonna 1962 avantgarde- ja underground-elokuvaa levittävän The Film-Makers’ Cooperativen. Hän oli vuonna 1970 perustamassa Anthology Film Archives -arkistoa, johon on sittemmin tallennettu tuhansia kokeellisia elokuvia.

Vuosikymmeniä alallaan vaikuttanut Mekas voitti Liettuan kulttuurin ja taiteen kansallispalkinnon. Hän kuului Fluxus-verkostoon. Mekas oli myös Užupiksen kunniakansalainen.

Lähteet

Aiheesta muualla 
 
 Jonas Mekasin muistokirjoitus Helsingin Sanomissa

Liettualaiset elokuvaohjaajat
Liettualaiset runoilijat
Yhdysvaltalaiset elokuvaohjaajat
Yhdysvaltalaiset elokuvakriitikot
Yhdysvaltalaiset runoilijat
Vuonna 1922 syntyneet
Vuonna 2019 kuolleet